|  |
| --- |
| 28.12.2020-ғы № 21-9/6722 дз шығыс хаты  28.12.2020-ғы № 4244//21-9/6722дз кіріс хаты |

**Қазақстан Республикасы**

**Парламенті Сенатының**

**депутаты Н.Б. Жүсіпке**

*2020 жылғы 26 қарашадағы*

*№ 16-13-247Д/С*

**Құрметті Нұртөре Байтілесұлы!**

Сіздің отандық кітапханалар мен архивтердің қызметін жетілдіру және қуғын-сүргін құрбандарына қатысты құжаттарды жариялау жөнінде сауалыңызды қарап, мынаны хабарлаймын.

Қазақстан Республикасының Ұлттық кітапханасының (бұдан әрі – Ұлттық кітапхана) қорында 7 млн құжат, соның ішінде 40 мыңға жуық сирек кітаптар мен қолжазбалар сақталуда.

Ұлттық кітапханада сирек құжаттармен жұмыс жасауға қажетті жағдай жасалған. Мекемеде білікті консерватор-химиктер, микробиологтар, экологтар, суретші-қалпына келтірушілер, түптеушілер жұмыс істейді. Қалпына келтіру, консервациялау және түптеу қызметі бар. Сирек кітаптар мен қолжазбалар температуралық-ылғалдылық, жарық және санитарлық-гигиеналық талаптарға сай келетін арнайы павильондарда сақталады.

Сирек кездесетін құжаттар кезең-кезеңмен цифрлануда. Қазіргі уақытта Ұлттық кітапхананың электронды каталогында 3 млн-ға жуық библиографиялық жазба бар. Заманауи электронды каталог ақпаратты жылдам табуға және көшіруге мүмкіндік береді.

Қазақстан Республикасының Ұлттық архивінде (бұдан әрі – Ұлттық архив) 2017 жылы Қолжазбалар және сирек кітаптар ұлттық орталығы (бұдан әрі – Ұлттық орталық) құрылған.

Жалпы сирек жазбаларды қалпына келтіру міндеті мемлекеттік архивтердегі арнайы бөлімдерге жүктелген.

Сіздің сауалыңызда көтерілген мәселелер 2019 жылы қабылданған 2020 − 2025 жылдарға арналған «Архив-2025» жобасын іске асыру жөніндегі кешенді іс-шаралар жоспарында (бұдан әрі – Кешенді жоспар) қарастырылған.

Кешенді жоспарда архивтердің материалдық-техникалық базасын нығайту, кеңформатты сканерлер, архивтік құжаттарды қалпына келтіру және микрофильмдеуге қажетті заманауи зертханалар сатып алу, Ұлттық архив құжаттарын сақтандыру қорын құру көзделген.

Кешенді жоспардың 47-тармағына сәйкес мемлекеттік архивтер үшін үлгілік ғимараттардың құрылысына Жобалық-сметалық құжаттама (бұдан әрі − ЖСҚ) әзірлеу қарастырылған. Қазіргі таңда Мәдениет және спорт министрлігі Индустрия және инфрақұрылымдық даму министрлігімен бірге 200 мың, 500 мың, 1 миллион, 1,5 миллион және 10 миллион құжат бірлігін сақтауға арналған архивтердің үлгілік ғимараттарын әзірлеу жұмыстарын жүргізуде.

Облыстық, қалалық және аудандық мемлекеттік архивтер ғимараттарының құрылысы үлгілік ЖСҚ негізінде жергілікті бюджеттер есебінен жүзеге асырылатын болады.

Мемлекет басшысының Жарлығымен Саяси қуғын-сүргін құрбандарын толық ақтау жөніндегі мемлекеттік комиссия құрылып (бұдан әрі – Мемлекеттік комиссия), ү.ж. 3 желтоқсанда оның бірінші отырысы өтті.

Мемлекеттік комиссияның жұмыс жоспарына сәйкес келесі жылы еліміздегі архивтер мен жабық қорлардағы құжаттарға жан-жақты сараптама жүргізілетін болады. Қазіргі уақытта мемлекеттік органдар ғалымдар мен сарапшылар үшін жабық құжаттармен жұмыс істеуге арнайы рұқсат беру мәселесін зерделеуде. Тиісті зерттеу-сараптау жұмыстарының қорытындысы Мемлекеттік комиссия отырысында талқыланады. Жабық құжаттарды ашу және жариялау туралы шешім Мемлекеттік комиссия аясында пысықталады.

Сіздің сауалыңызда көтерілген мәселелерді Мәдениет және спорт министрлігі отандық архивтер мен кітапханаларды дамыту жұмыстары барысында ескеретін болады.

**Е. Тоғжанов**

*Орындаған: Ә. Тұрғанбаев, 745674*